Orlovačko jezero

Orlovačko jezero, na Zelengori, smješteno na nadmorskoj visini od 1438 m, je prirodno jezero u Bosni i Hercegovini. Udaljeno je od Jugovog jezera oko 1 km. Dužina jezera je oko 350 m, širina oko 100 m, a prosječna dubina oko 5 m. Jezero se nalazi u sklopu Nacionalnog parka Sutjeska. Istočno od jezera se izdižu vrhovi Orlovac i Orlovača, jugoistočno Bregoč (2014 m), južno Stog (1821 m) i sjeverno Ljeljen (1765 m). U jezeru egzistiraju potočna pastrmka, jezerska zlatovčica i ubačena kalifornijska pastrmka.

Blizu jezera je izgrađena nova lovačka koliba visokog standarda, u kojoj se može boraviti. Tu se nalaze i katuni sa stadima ovaca, kravama i konjima.

Područje Orlovačkog jezera je centar Zelengore. Sa njega se, jednodnevnim turama, može obići velik i lijep dio planine. Od jezera na jug staza slijedi stočarski put i konstantno se penje na greben, a potom na istok doseže vrh Bregoč (2014 m). Prema zapadu je staza koja vodi na dva izuzetna jezera smještena u zapadnom dijelu Zelengore (Štirinsko i Kotlaničko). Staza prolazi najljepše dijelove planine, od pitomih predjela prema autentičnim, skrivenim, nedirnutim predjelima zelengorske visoravni.

 Također pogledajte 
 Spisak jezera u Bosni i Hercegovini

 Reference 

 Vanjski linkovi 
 Slika Orlovačkog jezera

Kategorija:Jezera u Bosni i Hercegovini